Train Dreams (elokuva)

**Train Dreams** on vuonna 2025 ensi-iltansa saanut yhdysvaltalainen periodidraamaelokuva, jonka on ohjannut Clint Bentley. Hän on myös käsikirjoittanut elokuvan yhdessä Greg Kwedarin kanssa perustuen Denis Johnsonin vuonna 2011 ilmestyneeseen samannimiseen pienoisromaaniin. Elokuvan pääosissa ovat Joel Edgerton, Felicity Jones, Nathaniel Arcand, Clifton Collins Jr., John Diehl, Paul Schneider, Kerry Condon ja William H. Macy. Sen kertojana on Will Patton.

*Train Dreams* sai maailmanensi-iltansa Sundancen elokuvajuhlilla 26. tammikuuta 2025. Se sai ensi-iltansa valikoiduissa elokuvateattereissa Yhdysvalloissa 7. marraskuuta 2025, minkä jälkeen se julkaistiin Netflix-suoratoistopalvelussa 21. marraskuuta 2025. Elokuva sai ylistävän vastaanoton kriitikoilta, ja erityisesti Bentleyn ohjaus sekä Edgertonin roolisuoritus keräsivät kiitosta. Sekä National Board of Review että American Film Institute nimesivät elokuvan yhdeksi vuoden 2025 kymmenestä parhaasta elokuvasta. Edgerton oli roolisuorituksestaan ehdolla Golden Globe -palkinnon saajaksi. Oscar-gaalassa se sai neljä ehdokkuutta parhaasta elokuvasta, sovitetusta käsikirjoituksesta, kuvauksesta ja alkuperäiskappaleesta.

## Juoni
Elokuva kertoo Idahossa asuvasta Robert Grainierista. Saavuttuaan alueelle 1900-luvun vaihteessa orpolapsena rautatietä pitkin Robert jättää koulun kesken ja viettää nuoruutensa vailla suuntaa tai päämäärää, kunnes hän tapaa Gladys Oldingin. He menevät naimisiin, rakentavat hirsituvan joen varrelle ja saavat tyttären nimeltään Kate.

Hän alkaa työskennellä rautatietyömaalla, mutta todistaa, kuinka ryhmä valkoisia työntekijöitä heittää kiinalaisen työläisen alas sillalta epäselvistä syistä. Tapaus jää vaivaamaan häntä, ja hän näkee jatkuvasti näkyjä miehestä ja unia, joissa tämä jää junan alle. Myöhemmin Robert aloittaa kausittaiset metsätyöt, mikä vie hänet pitkiksi ajoiksi pois Gladysin ja Katen luota. Hän tapaa monia miehiä, jotka tekevät häneen vaikutuksen, mutta todistaa matkan varrella myös lisää tragedioita. Eräs työntekijä saa surmansa omankädenoikeutta harjoittavan miehen kostossa; useita muita työntekijöitä kuolee kaatuvan puun alle, ja heidän hautansa merkitään puuhun naulatuilla saappailla. Robert ystävystyy metsuritoverinsa Arn Peeplesin kanssa, joka saa surmansa putoavasta oksasta.

Robert yrittää löytää töitä lähempää kotia, mutta kamppailee ensimmäisen maailmansodan jälkeisessä taloustilanteessa. Hän ja Gladys päättävät alkaa viljellä maata ja rakentaa sahan, jotta Robert voisi lopettaa metsätyöt. Palatessaan viimeiseltä metsätyökaudeltaan Robert kuitenkin löytää kotimökkinsä metsäpalon tuhoamana, ja Gladys sekä Kate ovat kadonneet. Epätoivoinen Robert saa seuraa ystävästään Ignatius Jackista ja rakentaa tuvan uudelleen. Palatessaan vielä metsätöihin Robert tuntee olevansa ulkopuolinen uuden teknologian sekä nuorempien ja kovempien miesten keskellä, ja päättää lopettaa työt.

Toimiessaan vaununkuljettajana kaupunkilaisille hän tapaa Claire Thompsonin, joka on saapunut kaupunkiin tekemään tutkimusta metsähallinnon lukuun. Claire rohkaisee häntä. Robert kävelee jatkuvasti metsissä uskoen välillä tuntevansa vaimonsa ja tyttärensä henkien läsnäolon, ja toivoo, ettei karkota heitä pois; Claire puolestaan kertoo miehestään, joka kuoli pitkän sairauden jälkeen. Eräänä yönä hän uskoo näkevänsä loukkaantuneen Katen palaavan tuvalle ja hoitaa tämän haavoja, mutta unien täyttämän yön jälkeen hän herää ja huomaa Katen kadonneen ja ikkunan olevan auki. Hän päättää jatkaa asumista tuvassa sen varalta, että Kate palaisi vielä joskus. Vuodet kuluvat, ja maailma muuttuu ikääntyvän ja sään piirtämän Robertin ympärillä. Matkustaessaan junalla Spokaneen hän todistaa televisiosta John Glennin lentoa avaruuteen.

Elokuva päättyy keväiseen päivään, jolloin Robert päättää lentää kaksitasoisella lentokoneella. Koneen tehdessä silmukoita ja kaarroksia ilmassa, kuvat ja äänet ihmisistä ja paikoista hänen elämänsä varrelta vilisevät hänen mielessään. Kertoja toteaa, että Robert kuoli unessaan tuvassaan marraskuussa 1968 jättämättä perillisiä, mutta tuona kevätpäivänä lentokoneessa, ”kadottaessaan kaiken tajun suunnasta, hän tunsi viimeinkin olevansa yhteydessä kaikkeen.”

## Rooleissa

## Lähteet

## Aiheesta muualla
*